میانمار کے فوجی سربراہ کا روہنگیا مسلمانوں کے قتل عام کا اعتراف

میانمار فوج کے آرمی چیف نے سوشل میڈیا پر جاری ایک بیان میں روہنگیامسلمانوں کے قتل کی ذمہ داری قبول کرلی۔

خبر کا کوڈ: ۴۳۳۶۰۰

تاریخ: ۱۱ فروردين ۲۰۱۸ - ۱۶:۴۴

رسا نیوز ایجنسی کی رپورٹ کے مطابق میانمار کے فوجی سربراہ نے راکھین میں روہنگیا مسلمانوں کے قتل عام کا اعتراف کیا ہے۔

اطلاعات کے مطابق میانمار فوج کے آرمی چیف نے سوشل میڈیا پر جاری ایک بیان میں روہنگیامسلمانوں کے قتل  کی ذمہ داری قبول کرلی۔

اعترافی بیان میں انہوں نے کہا کہ راکھین کی اجتماعی قبر سے ملنے والی 10لاشیں مسلمانوں کی تھیں جنہیں بنگالی دہشت گرد قرار دے کر فوج نے کارروائی میں ابدی نیند سلا دیا۔

میانمار کےفوجی سربراہ نے کہا کہ تحقیقاتی رپورٹ میں یہ بات سامنے آئی کے 4فوجی اہلکاروں نے گزشتہ سال 2ستمبر کو راکھین کے علاقے انِ ڈن میں 10مسلمانوں کو دہشت گردوں کے حملے کا انتقام لینے کی غرض سے قتل کردیا تھا۔

قبر سے انسانی ڈھانچے برآمد ہونے پر فوج نے واقعے کی تحقیقات کا حکم دیا  اور تفتیش کے بعد فوج نے اقرار کیا  کہ مقامی بدھ مت کے پیروکار اور فوجی اہلکار مسلمانوں کے اجتماعی قتل کے ذمہ دار ہیں۔

بیان میں کہا گیا ہے کہ فوج واقعے کے ذمہ داروں کے خلاف بھرپور کارروائی کرے گی  جب کہ معاہدے کی خلاف ورزی کرنے  والوں پر بھی گرفت کی جائے گی۔

تحقیقاتی رپورٹ کے مطابق  فوج اور بدھ پرستوں نے انِ ڈنِ اور اطراف کے علاقوں سے 10مسلمانوں کو پکڑا اور انہیں  مارنے کے بعد لاشوں کواجتماعی طور پر دفن کردیا۔

واضح رہے کہ میانمار فوج اور حکومت روہنگیائی افراد کی لسانی و مذہبی بنیادوں پر نسل کشی کے الزامات کو مسترد کرتی رہی ہے تاہم یہ پہلا موقع ہے کہ فوج نے مسلمانوں کے قتل کا اعتراف کیا ہے۔/۹۸۹/ف۹۴۰/